ການປະທະກັນ ຍັງດໍາເນີນຢູ່ຕໍ່ມາ ເປັນມື້ທີ 3 ໃນເຢເມັນ
ການຍິງປືນໃຫຍ່ແລະປືນກົນ ໂຈມຕີຢ່າງໜັກ ສັ່ນສະເທືອນ ນະຄອນຫລວງ Sana'a ຂອງເຢເມັນ.
ການຍິງປືນໃຫຍ່ແລະປືນກົນໂຈມຕີຢ່າງໜັກ ໄດ້ສັ່ນສະເທືອນະຄອນຫລວງ Sana’a ຂອງ Yemen ໃນຂະນະທີ່ຄວາມຮຸນແຮງຮ້າຍກາດສຸດ ໃນການລຸກຮືຂຶ້ນມາເປັນເວລາ 7 ເດືອນ ຕໍ່ຕ້ານປະທານາທິບໍດີ Ali Abdullah Saleh ຍັງດຳເນີນຢູ່ຕໍ່ມາ ເປັນມື້ທີສາມ ບັນດາເຈົ້າໜ້າທີ່ການແພດກ່າວວ່າ ການສູ້ລົບກັນໃນວັນອັງຄານມື້ນີ້ລະຫວ່າງພວກກໍາລັງ ຮັກສາຄວາມປອດໄພຂອງລັດຖະບານແລະພວກປະທ້ວງ ໄດ້ສັງຫານປະຊາຊົນໄປຢ່າງ ໜ້ອຍ 2 ຄົນແລະບາດເຈັບຕື່ມອີກຫລາຍຄົນ ພວກທີ່ເຫັນເຫດການກ່າວວ່າ ລູກປືນໃຫຍ່ ໄດ້ຕົກລົງໃສ່ຈັດຕຸລັດເພື່ອການປ່ຽນແປງ ບ່ອນທີ່ພວກປະທ້ວງໄດ້ພາກັນມາຕັ້ງຄ້າຍຢູ່ຊົ່ວ ຄາວ ຮຽກຮ້ອງໃຫ້ປະທານາທິບໍດີ Saleh ລາອອກຈາກຕໍາແໜ່ງນັ້ນ ການປະທະກັນໄດ້ມີຂຶ້ນນຶ່ງມື້ຫລັງຈາກພວກທະຫານນິຍົມທ່ານ Saleh ຍິງປະຊາຊົນຕາຍ ຢ່າງໜ້ອຍ 31 ຄົນໃນນະຄອນຫລວງ Sana’a ກໍາລັງຂອງລັດຖະບານໄດ້ສັງຫານປະຊາຊົນຢ່າງໜ້ອຍ 59 ຄົນແລະບາດເຈັບຕື່ມອີກ 650 ຄົນ ນັບແຕ່ວັນອາທິດຜ່ານມານີ້ ເວລາພວກກໍາລັງທີ່ຈົງຮັກພັກດີຕໍ່ລັດຖະບານເປີດສາກຍິງ ໃສ່ພວກປະທ້ວງນິຍົມ ປະຊາທິປະໄຕຫລາຍໝື່ນຄົນນັ້ນ ທີ່ເມືອງ Taiz ໃນພາກໃຕ້ຂອງເຢເມນ ມີປະຊາຊົນອີກ 4 ຄົນເສຍຊີວິດແລະໄດ້ຮັບບາດ ເຈັບຕື່ມອີກ 40 ຄົນໃນການປະທະກັນໃນວັນຈັນວານນີ້ ການປາບປາມພວກປະທ້ວງຢ່າງນອງເລືອດໄດ້ກໍ່ໃຫ້ເກີດການຍິງຕໍ່ສູ້ກັນຢ່າງດຸເດືອດລະ ຫວ່າງພວກທະຫານທີ່ນິຍົມທ່ານ Saleh ແລະພວກກໍາລັງທີ່ຈົງຮັກພັກດີຕໍ່ນາຍພົນ Ali Mohsen al-Ahmar ທີ່ ໂຕນໜີຈາກຝ່າຍລັດຖະບານໄປເຂົ້າຮ່ວມກັບຝ່າຍຄ້ານ ເມື່ອຫລາຍເດືອນຜ່ານມານັ້ນ ນັບແຕ່ນັ້ນມາ ນະຄອນ Sana’a ໄດ້ຖືກແບ່ງແຍກກັນ ລະຫວ່າງພວກທະຫານທີ່ນິຍົມນາຍພົນ Ahmar ທີ່ໂຕນໜີ ແລະພວກກໍາລັງທີ່ຈົງຮັກພັກ ດີຕໍ່ທ່ານ Saleh ນັ້ນ ທ່ານພັນກິມູນ ເລຂາທິການໃຫຍ່ສະຫະປະຊາຊາດໄດ້ປະນາມຢ່າງແຂງແຮງຕໍ່ການໃຊ້ກໍາ ລັງເກີນຂອບເຂດໂດຍກໍາລັງຮັກສາຄວາມປອດໄພຂອງຝ່າຍລັດຖະບານ ແລະທ່ານໄດ້ ຮຽກຮ້ອງໃຫ້ໃຊ້ຄວາມຍັບຍັ້ງ